Altinex

Altinex ASA, etablert i 1987 under navnet  Mercur Subsea Products ASA, var et uavhengig norsk oljeserviceselskap, fra 2004 også oljeselskap. Selskapet skiftet navn til Altinex i år 2000. I 2007 ble selskapet overtatt av Noreco. Selskapet var notert på Oslo Børs under tickeren MSP fram til år 2000 og ALX fra 2000 til 2007. Hovedkontoret lå i Harstad.


== Historie ==


=== Oljeservice ===
Mercur Subsea Products ASA ble grunnlagt i Harstad i 1987 av bl.a. Svein Gleditsch. Selskapet var med på å utvikle nye metoder for rensing, avfallshåndtering og miljøtiltak innen oljeindustrien. I 1996 ble selskapet notert på SMB-listen ved Oslo Børs. I år 2000 skiftet selskapet navn til Altinex ASA og fujonerte med det Bergens-baserte selskapet Well Service Technologhy International AS og overtok dermed selskapets samlede utstyrspakke for testing og prøvetaking av olje- og gassbrønner. Etter fusjonen hadde Altinex 120 ansatte med kontorer i Bergen, Harstad, Oslo, Stavanger, Aberdeen, Haag, St. Johns og Edmonton. I 2001 overtok Altinex oljeserviceselskapet  Reservoir Laboratories. 
I 2003 slet selskapet med likviditetsproblemer. Selskapet solgte ut deler av sin virksomhet, blant annet avdelingene som selskapet hadde startet opp i Canada og USA. 
Altinex’ servicevirksomhet var inndelt i 3 datterselskaper:

Altinex Reservoir Technology (Stavanger): tjenester innenfor prøvetaking, datainnsamling, laboratorieanalyser, utleie av utstyr, samt utleie av personell
Altinex Offshore Services (Harstad): utleie og operasjon av systemer for rengjøring av oljeinstallasjoner
Altinex Envirotech (Harstad og Oslo): tjenester innen miljøsektoren og salg av vanningsprodukter og løsninger basert på patentert teknologi


=== Oljeleting og oljeproduksjon ===
I 2004 ble datterselskapet Altinex Oil opprettet med kontorer i Oslo og Stavanger. Selskapet skulle drive med både oljeproduksjon og letevirksomhet.
I 2005 ble selskapet prekvalifisert som lisenshaver på norsk sokkel. Samme år kjøpte Altinex Totals andeler i Enoch-funnet, lisensene PL 048 og 048B og 12,3 prosent av Bragefeltet fra ENI for 64 millioner USD. Kjøpet ble bl.a. finansiert med en emisjon på 100 millioner kroner der blant annet Øystein Stray Spetalen sto som garantist.
I TFO 2005 ble selskapet tildelt andeler i 2 lisenser.
I mai 2006 kjøpte Altinex det danske oljeselskapet Denerco Oil A/S for 2,2 milliarder DKK. Denerco hadde hovedkontor i København, 26 ansatte og bl.a. andeler i 5 produserende felt på dansk sokkel: Sør Arne, Siri, Nini, Cecilie og Lulita og en daglig produksjon på 9500 fat oljeekvivalenter. Selskapet hadde dessuten lisensandeler i Nordsjøen på tysk, nederlandsk og  britisk side samt lisensandeler i Oman.


=== Vollvik-selskap ===
Altinex ble i en periode kalt «Vollvik-selskap» p.g.a. Idar Vollviks aktive oppkjøp og nedsalg i selskapet. Forsommeren 2006 eide Vollvik nesten en fjerdedel av selskapet. Vollvik veddet champagnekasser med meglerkongen Jan Petter Sissener på at Altinex skulle til himmels, men så kollapset aksjen fullstendig og Vollvik tapte stort. Noen måneder senere var Vollvik Invests eierandel 0,29 prosent. I forbindelse med kjøpet av Denerco Oil ble dessuten Vollvik anmeldt til Kredittilsynet. Dager etter at Vollvik fikk vite om kjøpet oppstod en kraftig kursoppgang og omsetningsøkning, noe som ifølge Dagens Næringsliv skyldtes at Vollvik gjennom en SMS tipset en sentral markedsaktør.


=== Norecos oppkjøp ===
I mai 2007 kjøpte det Stavanger-baserte oljeselskapet Noreco 10% av aksjene i Altinex og la ut et bud på 1,45 kroner per aksje for ytterligere 15 prosent. I slutten av mai hadde imidlertid Noreco sikret seg 36 prosent av selskapet og lagt inn et bud på resterende aksjer. I juni kontrollerte Noreco 56 prosent og la inn et bud på 22 kroner per aksje for resterende aksjer. I juli 2007 hadde Noreco sikret seg kontroll over 67 prosent av aksjene og dermed kontroll over selskapet. I august hadde Noreco mer enn 90 prosent og kunne tvangsinnløse gjenværende aksjer. Totalt betalte Noreco 4,7 milliarder kroner for Altinex.
Etter kjøpet kvittet Noreco seg med det meste av Altinex’ oljeservicevirksomhet. Altinex Reservoir Technology ble solgt til IKM Laboratorium AS i oktober 2007, og like før ble også datterselskapet Altinex Services solgt.


== Nøkkelpersoner ==


=== Daglig leder ===
2000-2002: Eric Evenson
2002: Leif Kristian Bjermeland
2002-2007: Olaf Ingebrigt Ellingsen


=== Styreformann ===
2000: Eric Evenson
2000-2001: Trygve Nordby
2001-2002: Jan Løkling
2002-2003: Jean Einar Bollie
2003: Knut Eidissen
2003-2007: Brian Jepsen


== Referanser ==


== Eksterne lenker ==
Noreco's hjemmeside